

VLADA REPUBLIKE HRVATSKE

Zagreb, 25. srpnja 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Središnji državni ured za Hrvate izvan Republike Hrvatske |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o proglašenju projekata od strateškog značaja za Hrvate izvan Republike Hrvatske |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prijedlog

 Na temelju članka 8. i članka 31. stavka 2. Zakona o Vladi Republike Hrvatske („Narodne novine“, broj 150/11, 119/14, 93/16, 116/18, 80/22 i 78/24), a u vezi s točkama III. i VIII. Odluke o osnivanju Povjerenstva za procjenu i utvrđivanje prijedloga projekata od strateškog značaja za Hrvate izvan Republike Hrvatske („Narodne novine“, broj 19/22), Vlada Republike Hrvatske je na sjednici održanoj \_\_\_\_\_\_\_\_\_ 2024. donijela

**O D L U K U**

**o proglašenju projekata od strateškog značaja za Hrvate izvan Republike Hrvatske**

**I.**

Na prijedlog Povjerenstva za procjenu i utvrđivanje prijedloga projekata od strateškog značaja za Hrvate izvan Republike Hrvatske Vlada Republike Hrvatske proglašava projektima od strateškog značaja za Hrvate izvan Republike Hrvatske sljedeće projekte:

1. projekt „Potpora projektima Banjalučke biskupije“, Banjalučka biskupija
2. projekt „Memorijalni centar Groblje Mira na Bilama“, Udruga Mir International iz Mostara

**II.**

U Državnom proračunu Republike Hrvatske za 2024. godinu i projekcijama za 2025. i 2026. godinu („Narodne novine“, broj 149/23), na stavkama Središnjeg državnog ureda za Hrvate izvan Republike Hrvatske, za realizaciju projekata iz točke I. ove Odluke u 2024. godini osigurana su sredstva u ukupnom iznosu od 530.000,00 eura.

Pojedinačnim ugovorima o financijskoj potpori utvrdit će se visina dodijeljenih sredstava, te međusobna prava i obveze ugovornih strana.

**III.**

Središnji državni ured za Hrvate izvan Republike Hrvatske će s korisnicima potpore, iz točke I. ove Odluke, odnosno s Banjalučkom biskupijom i Udrugom Mir International iz Mostara potpisati ugovore o financijskoj potpori.

**IV.**

Zadužuje se Središnji državni ured za Hrvate izvan Republike Hrvatske da Popis projekata od strateškog značaja za Hrvate izvan Republike Hrvatske dopuni projektima iz točke I. ove Odluke te ga objavi na svojim mrežnim stranicama.

**V.**

Ova Odluka stupa na snagu danom donošenja, a objavit će se u „Narodnim novinama“.

KLASA:

URBROJ:

Zagreb,

Predsjednik

mr. sc. Andrej Plenković

**O B R A Z L O Ž E N J E**

Sukladno ustavnoj i zakonskoj obvezi, Republika Hrvatska skrbi o Hrvatima izvan Republike Hrvatske te dijelovima hrvatskog naroda u drugim državama jamči osobitu skrb i zaštitu.

Posebni interes Republike Hrvatske jest skrb i potpora Hrvatima u Bosni i Hercegovini kao jednakopravnom, suverenom i konstitutivnom narodu u Bosni i Hercegovini, a što se, između ostalog, ostvaruje pružanjem financijske potpore i ulaganjem u obrazovne, znanstvene, kulturne, zdravstvene, poljoprivredne te projekte iz ostalih područja (infrastruktura, programi socijalne potpore i sl.). Na taj način stvaraju se uvjeti za njihov povratak te održivi ostanak.

Trapistički samostan, danas Opatija „Marija Zvijezda“ u Banjoj Luci, od svog osnivanja prije 155 godina, ostavio je neizbrisiv trag na život ljudi banjalučkog kraja i cijele Bosne i Hercegovine. Između ostalog, napravili su prvu hidrocentralu, bolnicu te osnivali visokoškolske ustanove te osnovne i zanatske škole za djecu i mlade. Nažalost, Opatija je danas u vrlo lošem stanju pa se započelo s njenom restauracijom. Restauracijski radovi obavljeni su uz značajan doprinos Hrvatskog državnog arhiva i Ministarstva kulture RH. Zahvaljujući Vladi Republike Hrvatske, u prizemlju samostana (I. faza) uređen je manji izložbeni prostor za biblije, izdanja Opatije i vrijedne rukopisne zapise, a u II. fazi koja je u tijeku planira se urediti veći prostor u kojemu bi se na siguran način očuvalo i na uvid ponudilo iznimno blago Opatije, kao dio hrvatske ali i europske kulturne baštine. Za Izložbeni prostor u Trapističkom samostanu „Marija Zvijezda“ u Banjoj Luci izdvojit će se 65.000,00 eura.

Crkva sv. Josipa u Drvaru srušena je još 1948. godine. Tek 2021. godine započeta je izgradnja liturgijsko-pastoralnog centra za djecu i mlade i nove crkve sv. Josipa u Drvaru. Uz duhovne sadržaje, prostor Centra će služiti i za kulturna, znanstvena, obrazovna, društvena i druga okupljanja Hrvata ovog kraja. Do sada su obavljeni zidarski radovi na objektu sa zvonikom i postavljeni otvori te uređena dvorana. Da bi se objekt mogao staviti u funkciju, potrebno je urediti interijer te vanjsku fasadu (II. faza), a potom i eksterijer (III. faza) u kojemu će se izgraditi i spomenik poginulim braniteljima. Za Crkvu i pastoralni centar u Drvaru izdvojit će se 115.000,00 eura.

Ukupno za projekt „Potpora projektima Banjalučke biskupije“ izvodit će se 180.000,00 eura.

Memorijalni centar Groblje mira, koji uz sakralnu uključuje i kulturnu dimenziju, nalazi se u izdvojenom prirodnom amfiteatru na Bilima, nadomak gradova Široki Brijeg i Mostar. Projekt za cilj ima promicati istinu o povijesnim događanjima ali i njegovati kulturu sjećanja na brojne hrvatske žrtve Drugog svjetskog rata i poraća u Bosni i Hercegovini. U tu svrhu, podignuti su bijeli kameni križevi s podacima o žrtvama, razvrstani u polja, redove i redne brojeve radi lakšeg pronalaženja, a podaci su dostupni i na web stranici Groblja mira. Izgradnja Memorijalnog centra Groblje mira podijeljena je u pet faza, od kojih su dvije već završene te su stvoreni preduvjeti za treću fazu, a to je uređenje središnjeg dijela ispred crkvice i spomenika. Projekt izgradnje Groblja mira vodi Udruga Mir International s Pododjelom za Drugi svjetski rat i poraće Hrvatskog narodnog sabora Bosne i Hercegovine i Povjerenstvima za popis žrtava svih općina u Bosni i Hercegovini. Važno je naglasiti kako se projekt izgradnje Groblja mira na Bilima odnosi na cijelu Bosnu i Hercegovinu te skrbi o evidencijama žrtava sa svih područja Bosne i Hercegovine.

Za projekt „Memorijalni centar Groblje Mira na Bilima“ u 2024. godini izdvojit će se 350.000,00 eura.

Predloženi projekti ispunjavaju kriterije propisane točkom V. Odluke o osnivanju Povjerenstva za procjenu i utvrđivanje prijedloga projekata od strateškog značaja za Hrvate izvan Republike Hrvatske, tj. unapređuju položaj i kvalitetu života Hrvata izvan Republike Hrvatske, doprinose očuvanju i njegovanju nacionalnog identiteta, hrvatskog jezika, kulturnog stvaralaštva i baštine te utječu na jačanje povezanosti Hrvata izvan Republike Hrvatske s Republikom Hrvatskom.

Imajući u vidu skrb Republike Hrvatske i značaj potpore projektima Hrvata izvan Republike Hrvatske, Središnji državni ured za Hrvate izvan Republike Hrvatske predlaže donošenje odluke o proglašenju projekata od strateškog značaja za Hrvate izvan Republike Hrvatske.